钦定古今图书集成/方舆汇编/职方典/第1170卷 > 《温泉记》俞钊
## 钦定古今图书集成/方舆汇编/职方典/第1170卷 > 《温泉记》俞钊

随阳西行百里许，有地名曰“梅坵。”高山崒嵂，星拱云
矗，绮绾绣错，林霞岛雾，联岚含辉，自岩谷委折而来，
溶溶然有泉出焉，不爇而热，不𬊈而温，泓停洄流，注
于一洼。卉荒藂翳，倾亚缺圮。弘治戊午春正月，随州
太守李侯循行阡陌，道经梅坵，顾瞻形胜，见而奇之。
命乡民赵信等除繁木，刜奥草而得温泉之脉。规画
量度，甃一小池，广八尺，深二丈，引泉萦而注之，以为
洗尘之所。池之上，构一小亭覆之，扁曰“温泉。”泉之前，
又构屋三间以屏障之，居者耽于斯，浴者憩于斯，行
者息于斯，造化效奇，至是始显夫地灵。呜呼！地不自
美，因人而彰。鲁城沂水，会稽兰亭，不遇其人，则胜迹
湮郁，徒贻林涧之羞。然则是池之设，岂专水泉之适
欤？抑川原之胜欤？殆天假之奇遇，或者因其细而知
其大也耶？李侯名克嗣，字士修，西蜀内江人。登弘治
丁未进士，惠泽洽于下，政绩闻于上，修学宫，立祷祠，
构洗心亭，凿夜明池，有功于随多矣。此特其一事耳。
因书以记，时是岁孟秋也。